ወላጆችና መንግሥት ወጪ በመጋራት የመጻሕፍት ችግርን ሊቀርፉ እንደሚገባ ትምህርት ቢሮ ሐሳብ አቀረበ፡፡
በአማራ ክልል በሩብ ዓመቱ በትምህርት ተሳትፎና ተደራሽነት ዝቅተኛ አፈጻጸም መመዝገቡ ተገልጧል፡፡
በአማራ ክልል ምክር ቤት የሰዉ ሀብትና ቱሪዝም ልማት ጉዳዮች ቋሚ ኮሚቴ የአማራ ክልል ትምህርት ቢሮን የ2012 በጀት ዓመት የሩብ ዓመት እቅድ አፈጻጸም በመገምገም ከክልሉ ትምህርት ቢሮ ጋር ተወያይቷል። ነሐሴ ወር መጀመሪያ በትምህርት መስኩ ዙሪያ ዉይይት መደረጉን የገለጸው ቋሚ ኮሚቴው አስተያዬትና ቅሬታዎችን በመውሰድ ችግሮቹን ለመፍታት የሽግግር መመሪያ (ማንዋል) መዘጋጀቱን ገልጧል።
በክረምት ምዝገባ መርሀ ግብር ሀብትና ጊዜን በመቆጠብ የተሠራው የንቅናቄ ሥራ መሻሻሎች የታዩበት ነበርም ብሏል። በጎ ፍቃደኛ ወጣቶች፣ ባለሀብቶችና ሌላ አካባቢ የሚኖሩ የክልሉ ተወላጆች የኢኮኖሚ ችግር ያሉባቸዉ ተማሪዎችን በትምህርት ቁሳቁስ ለመርዳት እንቅስቃሴ ማድረጋቸውም ተጠቁሟል።